BESLUTNING(1).

om udviklingen af mineralressourcer inden for rammerne af den fremtidige AVS-EU-samarbejdsaftale og deres bidrag til en bæredygtig socioøkonomisk udvikling i AVS-landene

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

A. der henviser til, at der er et potentiale for udvikling af størstedelen af minedriften i AVS-landene, ikke blot i industriel målestok - som kræver væsentlige investeringer - men også i form af små og mellemstore minedriftsoperationer, som kan skabe en lang række økonomiske aktiviteter i disse lande,

B. der henviser til omfanget af mineralressourcer i AVS-landene samt til den nøglerolle, som minedrift vil komme til at spille i den bæredygtige og sociale udvikling i de fleste AVS-lande,

C. der henviser til, at en bæredygtig udvikling af mineralressourcerne i AVS-landene er et opnåeligt mål, som specielt kræver et mere engageret og mere ansvarligt minedriftssamarbejde mellem AVS og EU, så AVS-landene får mulighed for at indtage den plads, der tilkommer dem, i en verdensøkonomi, som er blevet meget åben og konkurrencepræget,

D. der henviser til, at det bidrag, som AVS-EU-samarbejdet har ydet til mineindustrien i det seneste årti, har været positivt trods de vanskeligheder, der har været,

E. der henviser til, at de handicaps, som AVS-landene står over for inden for mineindustrien, ikke er uoverstigelige i betragtning af den fremgang, der har været tale om, både i andre udviklingsregioner og i nogle AVS-lande,

F. der glæder sig over afholdelsen i Bruxelles den 26. og 27. juli 1999 af det første samrådsmøde mellem AVS-ministrene for minedrift, hvis konklusioner er et værdifuldt bidrag til de igangværende forhandlinger,

G. der er bekymret over de problemer på minedriftsområdet, som parterne er stødt på i de igangværende forhandlinger, navnlig vedrørende omdannelsen af Sysmin til et mere fuldstændigt og effektivt specialværktøj, der er tilpasset AVS-landenes samt AVS- og AVS-EU-aktørernes nye og fremtidige behov,

H. der er bekymret over den negative socioøkonomiske virkning af salget af guldreserver på det åbne marked, som centralbankerne i visse EU-lande har planlagt,

I. der desuden henviser til, at disse aktioner vil få en negativ indvirkning på investeringer i andre minedriftsoperationer, herunder også i lande, som ikke er guldproducenter, og potentielle producentlande,

1. opfordrer Kommissionen og EU-medlemsstaterne til i de igangværende forhandlinger at indtage en mere positiv og konstruktiv holdning til drøftelserne om sektoren for mineralressourcer i AVS-landene og give større og mere specifik støtte til den med henblik på at fremme de initiativer, der er nødvendige for at sætte AVS-landene i stand til at opnå fuldt udbytte af et minedriftspotentiale, som stadig er meget underudnyttet;

2. opfordrer kraftigt AVS-landene til at intensivere deres bestræbelser på at udvikle minedriften på en bæredygtig måde og sikre en gradvis og konkurrencedygtig integration af deres mineralressourceindustrier i verdensøkonomien;

3. opfordrer EU-medlemsstaterne til at afstå fra enhver aktion, som kan skade udviklingsmålene i AVS-EU-partnerskabet, navnlig forstyrrende salg af guldreserver på det åbne marked;

4. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas)